input: IZVEDBENA UREDBA KOMISIJE (EU) št. 538/2013
  z dne 11. junija 2013
  o določitvi prehodnih ukrepov za nekatera uvozna in izvozna dovoljenja ter potrdila o vnaprejšnji določitvi za trgovanje s kmetijskimi proizvodi med Unijo v sestavi na dan 30. junija 2013 in Hrvaško
  EVROPSKA KOMISIJA JE -
  ob upoštevanju Pogodbe o pristopu Republike Hrvaške in zlasti člena 3(4) Pogodbe,
  ob upoštevanju Akta o pristopu Republike Hrvaške in zlasti člena 41 Akta,
  ob upoštevanju naslednjega:
  (1)
  Do 1. julija 2013 se za trgovino z nekaterimi kmetijskimi proizvodi med Unijo in Hrvaško zahteva predložitev uvoznega ali izvoznega dovoljenja. Od 1. julija 2013 teh dovoljenj ne bo več mogoče uporabljati za takšno trgovino.
  (2)
  Nekatera dovoljenja in potrdila o vnaprejšnji določitvi, ki bodo še veljavna po 30. juniju 2013, se sploh ne bodo uporabljala ali pa se bodo uporabljala le delno. Obveznosti, prevzete v zvezi z navedenimi dovoljenji in potrdili, je treba izpolniti, sicer bi se položene varščine zasegle. Po pristopu Hrvaške takšnih obveznosti ne bo več mogoče izpolniti, zato se zdi potrebno določiti prehodni ukrep, ki bo omogočil sprostitev položenih varščin, z učinkom od datuma pristopa Hrvaške.
  (3)
  Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
  SPREJELA NASLEDNJO UREDBO:
  Člen 1
  Na zahtevo zainteresiranih strani se varščine, položene za izdajo uvoznih in izvoznih dovoljenj ter potrdil o vnaprejšnji določitvi, sprostijo pod naslednjimi pogoji:
  (a)
  država izvoznica ali prejemnica, navedena v dovoljenjih ali potrdilih o vnaprejšnji določitvi, je Hrvaška. Kadar navedba države izvoznice ali prejemnice v dovoljenju ali potrdilu o vnaprejšnji določitvi ni obvezna, izvajalec pristojnemu organu ustrezno dokaže, da je država izvoznica ali prejemnica Hrvaška;
  (b)
  veljavnost dovoljenj ali potrdil o vnaprejšnji določitvi ne poteče pred 1. julijem 2013;
  (c)
  dovoljenja ali potrdila o vnaprejšnji določitvi se bodo do 1. julija 2013 uporabljala le delno ali pa se sploh ne bodo uporabljala.
  Člen 2
  Ta uredba začne veljati ob upoštevanju in z dnem začetka veljavnosti Pogodbe o pristopu Republike Hrvaške.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 11. junija 2013